ಪುತ್ತೂರು: ವಿವಿಧೆಡೆ ಹಾನಿ ಪುತ್ತೂರು: ವಾರದಿಂದ ಎಡಬಿಡದೆ ಸುರಿಯುತ್ತಿರುವ ಮಳೆಯಿಂದಾಗಿ ಜನಜೀವನ ಅಸ್ತವ್ಯಸ್ತವಾಗಿದ್ದು, ವಿವಿಧೆಡೆ ಹಾನಿಯಾಗಿದೆ. ಕೋಡಿಂಬಾಡಿ ಗ್ರಾಮ ಪಂಚಾಯಿತಿ ವ್ಯಾಪ್ತಿಯ ದಾರಂದಕುಕ್ಕು ಎಂಬಲ್ಲಿ ಗೀತಮ್ಮ ಪ್ರಭು ಎಂಬವರ ಕೊಟ್ಟಿಗೆ ಕುಸಿದು ಬಿದ್ದಿದೆ. ಘಟನಾ ಸ್ಥಳಕ್ಕೆ ಕೋಡಿಂಬಾಡಿ ಗ್ರಾಮ ಪಂಚಾಯಿತಿಯಿಂದ ಭೇಟಿ ನೀಡಿ ಪರಿಶೀಲನೆ ನಡೆಸಿದ್ದಾರೆ. ಒಳಮೊಗ್ರು ಗ್ರಾಮದ ಕುಂಬ್ರ ಸಮೀಪದ ರಾಧಾಕೃಷ್ಣ ಗೌಡ ಅವರ ಮನೆಯ ಕಾಂಕ್ರೀಟ್ ತಡೆಗೋಡೆ ಕುಸಿದು ಬಿದ್ದು, ಬಾವಿ ಮುಚ್ಚಿಹೋಗಿದೆ. ಅಡಿಕೆ ತೋಟಕ್ಕೂ ಹಾನಿಯಾಗಿದೆ. ಕಳೆದ ವರ್ಷ ನಿರ್ಮಿಸಲಾಗಿತ್ತು. ಒಳಮೊಗ್ರು ಗ್ರಾಮದ ಕುಂಬ್ರ ಸಮೀಪದ ಬೊಳ್ಳಾಡಿ ಎಂಬಲ್ಲಿ ಅಬ್ದುಲ್ಲ ಮನೆಯ ಹಿಂಬದಿಯ ಧರೆ ಕುಸಿದು ಮನೆಯ ಗೋಡೆಯ ಬದಿಗೆ ಬಿದ್ದಿದೆ. ಕಿಂಡಿ ಅಣೆಕಟ್ಟೆಯಿಂದ ಕೃತಕ ನೆರೆ: ತಾಲ್ಲೂಕಿನ ಬಡಗನ್ನೂರು ಗ್ರಾಮದ ಪಟ್ಟೆ ಸಮೀಪ ಪಟ್ಟೆಈಶ್ವರಮಂಗಲ ರಸ್ತೆಯ ಪಕ್ಕದಲ್ಲಿರುವ ನಿರುಪಯುಕ್ತ ಕಿಂಡಿ ಅಣೆಕಟ್ಟಿನಿಂದಾಗಿ ಸೀರೆ ಹೊಳೆಯ ಹರಿವಿಗೆ ತಡೆಯಾಗಿದ್ದು, ಕೃತಕ ನೆರೆ ಹಾವಳಿ ಸಮಸ್ಯೆ ಎದುರಾಗಿದೆ. ಮಳೆನೀರಿನೊಂದಿಗೆ ಕೊಚ್ಚಿಕೊಂಡು ಬಂದ ಮರದ ದಿಮ್ಮಿಗಳು, ಪೊದೆ ಬಳ್ಳಿಗಳು ಕಿಂಡಿ ಅಣೆಕಟ್ಟಿನಲ್ಲಿ ಸಿಲುಕಿಕೊಂಡ ಹರಿವಿಗೆ ತಡೆಯಾಗುತ್ತಿದ್ದು, ಮಳೆ ನೀರು ಪಕ್ಕದ ಅಡಿಕೆ ತೋಟಕ್ಕೆ ನುಗ್ಗಿದೆ. ರಸ್ತೆ ಜಲಾವೃತಗೊಂಡಿದೆ. ಸ್ಥಳಿಯ ನಿವಾಸಿ ಶಿರೀಶ್ ಭಟ್ ಅವರ ತೋಟದ ಅಡಿಕೆ ಮತ್ತು ತೆಂಗಿನ ಮರಗಳು ಕೊಚ್ಚಿ ಹೋಗಲಾರಂಭಿಸಿದೆ. ವಿದ್ಯುತ್ ಕಂಬ ನೀರುಪಾಲಾಗುವ ಹಂತದಲ್ಲಿದೆ. ಪುತ್ತೂರುಉಪ್ಪಿನಂಗಡಿ ರಸ್ತೆಯ ಆನೆಮಜಲು ತಿರುವು ಭಾಗದಲ್ಲಿ ರಸ್ತೆ ಉಬ್ಬಿಕೊಂಡು ಬಿರುಕು ಬಿಟ್ಟು ಹೊಂಡವಾಗಿದೆ. ಒಡೆದು ನಿಂತ ರಸ್ತೆ ಭಾಗದಲ್ಲಿ ನೀರಿನ ಒರತೆ ಕಾಣಿಸಿಕೊಂಡಿದೆ. 20 ಮನೆಗಳಿಗೆ ನೀರು ಕಾಸರಗೋಡು: ಮಂಜೇಶ್ವರ ಗ್ರಾಮ ಪಂಚಾಯಿತಿ 13ನೇ ವಾರ್ಡ್ ಹೊಸಂಗಡಿಯಲ್ಲಿ ಸುಮಾರು 20 ಮನೆಗಳಿಗೆ ಮಳೆನೀರು ನುಗ್ಗಿ ಹಾನಿಯಾಗಿದೆ. ಸಾರ್ವಜನಿಕರ ಸಹಾಯದೊಂದಿಗೆ 7 ಮನೆಗಳ ಮಂದಿಯನ್ನು ರಕ್ಷಣೆ ಮಾಡಲಾಗಿದೆ. ಇಲ್ಲಿನ ಉಪ್ಪಳ ಹೊಳೆ ತುಂಬಿ ಹರಿಯುತ್ತಿದ್ದು, ಪರಿಸರದ ಅನೇಕ ಹಳ್ಳ,ತೊರೆಗಳಿಂದ ನೀರು ಮನೆಗಳಿಗೆ ನುಗ್ಗಿದೆ. ಇಲ್ಲಿನ ದೌಲತ್ ಖಾನ್, ವಿವೇಕ್, ಉದಯ, ಗಂಗಾಧರ, ಜಯಂತ್, ಶೇಖರ, ಭಾಸ್ಕರ, ಎಂಬಿವರ ಮನೆಗಳನ್ನು ಬೇರೆಡೆಗೆ ಸ್ಥಳಾಂತರಿಸಲಾಗಿದೆ. ನೆರೆ ನೀರು ನುಗ್ಗಿದ ಕಾರಣ ಮನೆಯಲ್ಲಿದ್ದ ವಸ್ತುಗಳೆಲ್ಲಾ ನೀರು ಪಾಲಾಗಿದೆ. ಬೆಳ್ತಂಗಡಿ: ವಿವಿಧೆಡೆ ಹಾನಿ ಬೆಳ್ತಂಗಡಿ: ತಾಲ್ಲೂಕಿನಲ್ಲಿ ಮಳೆಯ ಆರ್ಭಟ ಗುರುವಾರವೂ ಮುಂದುವರಿದಿದ್ದು, ಹಳ್ಳ, ಕೊಳ್ಳಗಳು ಹಾಗೂ ನದಿಗಳು ತುಂಬಿ ಹರಿಯುತ್ತಿವೆ. ವೇಣೂರು ಸುದೆರ್ದು ರೇವತಿ ಅವರ ಮನೆಯ ಹಟ್ಟಿ ಬಿದ್ದು ಗಬ್ಬದ ದನವೊಂದು ಮೃತಪಟ್ಟಿದೆ. ಪಶು ಸಂಗೋಪನೆ ಇಲಾಖೆಯ ಅಧಿಕಾರಿಗಳು ಭೇಟಿ ನೀಡಿ ಮೃತ ದನದ ಮರಣೋತ್ತರ ಪರೀಕ್ಷೆ ನಡೆಸಿದ್ದಾರೆ. ಮಚ್ಚಿನ ಗ್ರಾಮದ ಮರಿಯಮ್ಮರವರ ಮನೆ ಕುಸಿದು ಭಾಗಶಃ ಹಾನಿಯಾಗಿದೆ. ವೇಣೂರು ಗ್ರಾಮದ ಅಬೂಬಕ್ಕರ್ ಅವರ ಮನೆ ಪಕ್ಕದ ಬಾವಿ ಕುಸಿದು ಮನೆ ಅಪಾಯದಂಚಿನಲ್ಲಿದೆ. ಇರುವೈಲು ಅಪಾಯದ ಅಂಚಿನಲ್ಲಿ ಮನೆ ಮೂಡುಬಿದಿರೆ: ತಾಲ್ಲೂಕಿನ ಇರುವೈಲು ಗ್ರಾಮದ ಪಂಜ ಎಂಬಲ್ಲಿ ಮನೆಯೊಂದು ಅಪಾಯದ ಅಂಚಿನಲ್ಲಿದೆ. ಪ್ರಶಾಂತ್ ಮತ್ತು ರಾಜೇಶ್ ಎಂಬವರ ಮನೆ ಇದಾಗಿದ್ದು, ಅವರು ತಮ್ಮ ವಾಸ್ತವ್ಯವನ್ನು ಬದಲಾಯಿಸಿದ್ದಾರೆ. ಆಡಿಕೆ ತೋಟದ ಮಣ್ಣು ಸಡಿಲಗೊಂಡು ನೆಲ ಕುಸಿತವಾಗಿದ್ದರಿಂದ ನೂರಕ್ಕೂ ಅಧಿಕ ಫಸಲು ಕೊಡುವ ಅಡಿಕೆ ಮರಗಳು ನಾಶವಾಗಿವೆ. ತೋಟದ ಮೇಲ್ಬಾಗದಲ್ಲಿರುವ ಮನೆ ಇರುವ ಜಾಗದ ಒಂದು ಬದಿಯ ಮಣ್ಣು ಕುಸಿದಿರುವುದರಿಂದ ಮನೆ ಬೀಳುವ ಅಪಾಯ ಉಂಟಾಗಿದೆ.